দুই পাড়ার মধ্যে গন্ডগোলের জেরে উত্তপ্ত হয়ে উঠল চারু মার্কেটের ঝালার মাঠ এলাকা। সোমবার রাতেই একটি বিয়েবাড়িতে ইট ছোড়াকে কেন্দ্র করে গন্ডগোলের সূত্রপাত। রাতে পুলিশি হস্তক্ষেপে মারপিট থামলেও মঙ্গলবার দুপুরে ফের ঝামেলা শুরু হয়। কয়েক  জন পুলিশকর্মী-সহ বেশ কিছু স্থানীয় বাসিন্দা আহত হন। 
পরিস্থিতি সামাল দিতে বিরাট পুলিশবাহিনী এবং র‌্যাফ মোতায়েন করা হয়। বিকেলের দিকে সেখানে যান স্থানীয় বিধায়ক তথা রাজ্যের বিদ্যুৎমন্ত্রী শোভনদেব চট্টোপাধ্যায়। এই ঘটনায় টালিগঞ্জ এবং চারু মার্কেট থানায় দু’টি পৃথক মামলা রুজু করা হয়েছে। গ্রেফতার  করা হয়েছে বেশ কয়েকজনকে।
স্থানীয় সূত্রের খবর, চারু মার্কেট থানা এলাকার ডোমপাড়া বস্তিতে একটি বিয়ের অনুষ্ঠান চলছিল। অভিযোগ, রাত ১১টা নাগাদ আচমকাই কাছের রেল লাইনের অন্য পারে ঝালার মাঠ বস্তির দিক থেকে উড়ে আসতে থাকে ইট এবং বোতল। অভিযোগ, সোমবার সন্ধ্যার দিকে রেল লাইনের পাশের মদ ও জুয়ার ঠেকে কয়েকজনের মধ্যে গন্ডগোল হয়েছিল। তারই প্রতিশোধ নিতে ঝালার মাঠ এলাকার লোকজন হামলা চালায়।


কনে রঞ্জিতা মল্লিকের দাদা বিশাল মল্লিক বলেন, ‘‘অনেক কষ্ট করে বোনের বিয়ের ব্যবস্থা করেছিলাম। কোনওরকমে বিয়ের অনুষ্ঠান সারতে হয়েছে।’’ রাতে পুলিশ পরিস্থিতি আয়ত্তে আনলেও মঙ্গলবার দুপুর দেড়টা নাগাদ ফের শুরু হয় গন্ডগোল। ঝালার মাঠের দিক থেকে মুহুর্মুহু ইট এবং বোতল উড়ে আসতে থাকে ডোমপাড়ার দিকে। পাল্টা ডোমপাড়ার দিক থেকেও ইট ছোড়া হয় বলে অভিযোগ। ঘটনাস্থলে গেলেও ইটবৃষ্টির চোটে সামনে যেতে পারেননি পুলিশকর্মীরা। পরে বিশাল পুলিশবাহিনী গিয়ে লাঠিচার্জ করে পরিস্থিতি 
আয়ত্তে আনে।
এদিন ঘটনাস্থলে যান ৮৮ নম্বর ওয়ার্ডের কাউন্সিলর মালা রায় এবং ৮১ নম্বর ওয়ার্ডের কাউন্সিলর জুঁই বিশ্বাসের স্বামী স্বরূপ বিশ্বাস। যান শোভনদেবও। সেখানেই কার্যত পুলিশের সমালোচনা করে বিধায়ক বলেন, ‘‘কাল রাতে পুলিশ বলেছিল সব ঠিক হয়ে গিয়েছে। আজ যে আবার সমস্যা হতে পারে, সে বিষয়ে পুলিশের কাছে কোনও খবরই ছিল না। যথেষ্ট পরিমাণে পুলিশ থাকা উচিত ছিল।’’ এ দিন অবশ্য এলাকায় পুলিশ পিকেট বসানো হয়েছে।